Μαυροθάλασσα Σερρών

Η Μαυροθάλασσα είναι χωριό του Δήμου Βισαλτίας στην Περιφερειακή Ενότητα Σερρών. Έχει πληθυσμό 1.300 κατοίκους (απογραφή 2021). Αποτελεί την έδρα της δημοτικής ενότητας Τραγίλου του δήμου Βισαλτίας. 

 Πληροφορίες 
Το προηγούμενο όνομά του ήταν Μουνούχι και από το 1920 ήταν αυτόνομη κοινότηταΦΕΚ 2Α - 04/01/1920 η οποία μετονομάστηκε το 1927 σε Κοινότητα Μαυροθαλάσσης.ΦΕΚ 14/01/1927

Το 1999 με το πρόγραμμα Καποδίστριας συνενώθηκε με άλλες κοινοτήτες της περιοχής, που αποτέλεσαν στη συνέχεια τα δημοτικά διαμερίσματα του δήμου, στον Δήμο Τραγίλου του οποίου ήταν η έδρα. Με την εφαρμογή του προγράμματος Καλλικράτης το 2011 εντάχθηκε στο νέο δήμο Βισαλτίας. Στο χωριό υπάρχουν δύο ενορίες και τρεις εκκλησίες, ο Ιερός Ναός Κοιμήσεως της Θεοτόκου, έδρα της ενορίας Μαυροθάλασσας και ο Ιερός Ναός Αγίου Γεωργίου, έδρα της ενορίας της συνοικίας «Πύργος», ωστόσο λόγω του μικρού μεγέθους της εκκλησίας έχει ανεγερθεί και ο Ιερός Ναός Αγίας Μαρίνας, ο οποίος και χρησιμοποιείται πρωτίστως.

 Ονομασία 
Το σημερινό του όνομα του οικισμού προέρχεται από τους πρόσφυγες που εγκαταστάθηκαν σε αυτόν μετά το 1922. Αν και υπήρχαν πολλοί Θρακιώτες, Πόντιοι, Σαρακατσάνοι κ.α.,  η πλειοψηφία των προσφύγων καταγόταν από περιοχές των παραλίων της Μαύρης Θάλασσας που βρίσκονταν μεταξύ Βουλγαρίας και Ρωσίας (Βορειοθρακιώτες), γι' αυτό το χωριό στο οποίο εγκαταστάθηκαν το ονόμασαν Μαυροθάλασσα σε ανάμνηση των χαμένων τους πατρίδων και ακόμη κι αν δεν είναι παραθαλάσσιο. Εμπνευστής του ονόματος ήταν ο Δήμος Γιόκας, που εκτός από το όνομα έδωσε και 500 δρχ. οικονομική ενίσχυση, πολλά χρήματα για εκείνη την εποχή.

 Δημογραφικά στοιχεία 
Η πρόσφατη δημογραφική εξέλιξη του οικισμού, βάσει των εθνικών απογραφών, είναι η εξής:
 Έτος  Πληθυσμός 1991  1.754 2001  1.661 2011  1.572 2021  1.300

 Αθλητισμός 
Η ποδοσφαιρική ομάδα του χωριού είναι ο Άρης Μαυροθάλασσας. Την περίοδο 2025-26 δεν αγωνίζεται σε κάποιο πρωτάθλημα. Επιπλέον, το χωριό ανέδειξε κάποιους σημαντικούς ποδοσφαιριστές και προπονητές, όπως ο Σίμος Ανθουλάκης και ο Γιώργος Ρήγας.

 Προσωπικότητες 
 Γεννήθηκαν στην Μαυροθάλασσα
 Θόδωρος Τζιόλας, Έλληνας ποδοσφαιριστής

 Παραπομπές 

Κατηγορία:Χωριά της περιφερειακής ενότητας Σερρών